贈茅山范道人
作者：鄒浩
朝代：宋

paragraphs: 道人本是紅塵客，曾把錐刀閙胸臆。
一朝矯首看冥鴻，棄子捐妻人莫測。
三茅峰北華陽南，凌亂烟霞閟殊特。
築庵寄傲知幾年，但見日月忙如織。
饑餐落英飲沆瀣，策杖溪雲隨降陟。
蟾輝倒射松風寒，長嘯一聲山欲闢。
飄然行止信自由，或到人間躡人迹。
朱門甕牖初不分，遇酒輙傾論斗石。
有時巧發驚四筵，季主猶慚多失策。
紛紛流俗爭稱奇，豈識道人真所適。
茅君仙去空遺蹤，高行三千當自積。
琴閒棋罷幸相過，却恐鸞飛無處覓。